บล.โกลเบล็ก ลุ้นดัชนีทดสอบไฮเดิม 1,575 จุด ชู 5 หุ้นเด็ดงบ Q1 โดดเด่น
บล.โกลเบล็ก ลุ้นดัชนีทดสอบไฮเดิม 1,575 จุด ชู 5 หุ้นเด็ดงบ Q1 โดดเด่น
22 เม.ย. 2558

น.ส.วิลาสินี บุญมาสูงทรง ผู้อำนวยการฝ่ายวิเคราะห์ บริษัทหลักทรัพย์ โกลเบล็ก จำกัด หรือ GBS เปิดเผยว่า ดัชนีตลาดหุ้นไทยในช่วงสัปดาห์นี้มีลุ้นปรับตัวขึ้นไปทดสอบไฮเดิมที่ระดับ 1,575 จุด เนื่องจากการ การเข้าเก็งกำไรผลการดำเนินงานของบริษัทจดทะเบียนในไตรมาส 1/2558 ที่มีแนวโน้มออกมาในทิศทางที่ดีขึ้น ประกอบกับ การประชุมคณะกรรมการกำหนดนโยบายการเงิน ธนาคารแห่งประเทศไทย (กนง.) ที่จะเกิดขึ้นในวันที่ 29 เมษายนนี้ ซึ่งคาดว่าจะยังคงอัตราดอกเบี้ยที่ระดับ 1.75 % เช่นเดิม โดยปัจจัยในข้างต้นจะส่งผลดีต่อดัชนีตลาดหุ้นไทยโดยรวม
นอกจากนี้ ยังมีปัจจัยต่างประเทศ เข้ามาช่วยสนับสนุน กรณีที่กรรมการบริหารของธนาคารกลางยุโรป (ECB) ได้รายงานว่าเศรษฐกิจยูโรโซนกำลังได้รับผลดีการปรับตัวลงของราคาน้ำมัน การอ่อนค่าของยูโร และการลงทุนที่สูงขึ้น เศรษฐกิจของยุโรปจึงมีศักยภาพเป็นกลไกขับเคลื่อนการเติบโตทางเศรษฐกิจ รวมทั้งจะส่งผลต่อการฟื้นตัวของเศรษฐกิจโลก
ขณะที่จีน มีความคาดว่าจะมีการประกาศใช้มาตรการเพิ่มเติมในช่วงที่ภาวะเศรษฐกิจกำลังชะลอตัว เช่น เพิ่มการลดหย่อนภาษี ให้การอุดหนุนการประกันสังคมมากขึ้นเพื่อสนับสนุนการสร้างงาน ให้เงินอุดหนุนสำหรับการขอสินเชื่อธนาคารบางประเภทเพื่อให้ความช่วยเหลือต่อธุรกิจเกิดใหม่ อนุญาตให้นักลงทุนทั้งในและนอกประเทศสามารถลงทุนในสาธารณูปโภค และโครงสร้างพื้นฐานในประเทศได้ อีกทั้งจีนได้เตรียมเปิดเขตการค้าเสรี (FTZ) เพิ่มขึ้นอีก 3 แห่ง เพื่อเปิดประเทศสู่ตลาดโลกมากขึ้น
พร้อมกันนี้ ยังแนะให้นักลงทุน จับตาปัจจัยที่กดดันดัชนีตลาดหุ้นไทย อาทิ แผนปฏิรูปและการเจรจาเงินช่วยเหลือให้กับกรีซยังไม่มีความคืบหน้า ซึ่งอาจทำให้กรีซผิดนัดชำระหนี้จำนวน 750 ล้านยูโรในวันที่ 12 พ.ค. และราคาน้ำมันในตลาดโลกทรุดลงแรงหลังปรับเพิ่มขึ้นในสัปดาห์ก่อนหน้ากดดันราคาหุ้นกลุ่มพลังงาน นอกจากนี้กระทรวงพาณิชย์ยอมปรับลดเป้าหมายส่งออกปีนี้จาก 4% เหลือแค่มากกว่า 1% และทาง ธปท.คาดเศรษฐกิจไตรมาสแรกเสี่ยงติดลบจากไตรมาสก่อนหน้า โดยเชื่อว่าไตรมาส 2 จะฟื้นตัวดีขึ้น
จากรณีทั้งปัจจัยบวก และ ปัจจัยลบ ดังกล่าวในข้างต้น ส่งผลให้ นายชัยยศ จิวางกูร ผู้อำนวยการฝ่ายวิเคราะห์หลักทรัพย์ บล.โกลเบล็ก จำกัด แนะนำกลยุทธ์การลงทุนโดย ให้เข้าซื้อเก็งกำไร และ ทยอยสะสมหุ้น ที่มีการคาดการณ์ว่าผลการดำเนินงานไตรมาส1/2558 จะออกมาดี โดยเฉพาะกลุ่มสื่อสาร และกลุ่มพลังงาน ที่กลุ่มที่น่าจับตา เนื่องจาก เบื้องต้นคาดว่ากลุ่มธุรกิจพลังงาน จะพลิกมีกำไร เนื่องจากไม่มี Stock loss จำนวนมากเหมือนไตรมาสก่อน ส่วนกลุ่มสื่อสาร คาดว่าจะเติบโตขึ้นเล็กน้อยตามปริมาณการใช้ Internet Data เพิ่มขึ้น ดังนั้น ทางบล.โกลเบล็ก แนะนำ ลงทุนหุ้น THCOM, PTTEP, BCP, KCE และ CPN